b'\n_START_ARTICLE_\n\xc3\x81lmo\xc5\xa1 (slavonski in nitranski vladar)\n_START_SECTION_\n\xc5\xbdivljenje\n_START_PARAGRAPH_\nOgrski kralj G\xc3\xa9za (vladal 1074- 1077) se je okrog leta 1070 poro\xc4\x8dil s Sofijo Loo\xc5\xa1ko, ki je izhajala iz dru\xc5\xbeine Giselberta Loo\xc5\xa1kega. V tej zvezi sta se okrog leta 1070 rodila Koloman in \xc3\x81lmo\xc5\xa1. O\xc4\x8de je \xc5\xbee nekaj let po za\xc4\x8detku svoje vladavine umrl, \xc3\x81lmo\xc5\xa1 in njegov brat pa sta bila ob njegovi smrti \xc5\xa1e mladoletna, zato je prestol po na\xc4\x8delu stare\xc5\xa1instva, po katerem prestol deduje najstarej\xc5\xa1i vladarjev sorodnik, brez nemirov zasedel brat Ladislav I. Ker Ladislav ni imel potomcev, je vzgajal G\xc3\xa9zina sinova. \xc3\x81lmo\xc5\xa1 je bil poro\xc4\x8den s Predslavo, h\xc4\x8derjo Kijevskega velikega kneza Svjatopolka II., v zakonu pa se mu je rodil sin B\xc3\xa9la II. \xc3\x81lmo\xc5\xa1 je umrl leta 1129, preko njega in njegovega sina B\xc3\xa9le pa se je dinastija \xc3\x81rp\xc3\xa1dovcev uspela izogniti izumrtju.\n_START_SECTION_\nVojvoda (\xc2\xbbkralj\xc2\xab) v Slavoniji\n_START_PARAGRAPH_\nStric Ladislav I. se je leta 1091 vpletel v nasledstvene boje na Hrva\xc5\xa1kem, kjer je izumrla dinastija Trpimirovi\xc4\x87ev. \xc3\x81lmo\xc5\xa1a je Ladislav leta 1091 (ali 1092) dolo\xc4\x8dil za vojvodo oziroma za\xc2\xa0\xc2\xbbkralja\xc2\xab\xc2\xa0v Slavoniji, brata Kolomana pa na manj pomembno mesto \xc5\xa1kofa v V\xc3\xa1radu. Po eni razlagi naj bi \xc3\x81lmo\xc5\xa1 bolj\xc5\xa1i politi\xc4\x8dni polo\xc5\xbeaj pridobil zaradi tega, ker mu je kot najstarej\xc5\xa1emu G\xc3\xa9zinemu sinu nasledstvo pripadalo po na\xc4\x8delu primogeniture. Po drugi strani je mo\xc5\xbeno, da je bil Koloman v resnici prvorojenec, toda Ladislav je na prestolu verjetno hotel videti \xc3\x81lmo\xc5\xa1a, morda zato, ker je bil Koloman po zapisih sode\xc4\x8d grbav in \xc5\xa1epav. Toda po Ladislavovi smrti je zaradi neznanih razlogov na prestol pri\xc5\xa1el prav Koloman._NEWLINE_V \xc4\x8dasu, ko je na ogrskem prestolu sedel Ladislav, in ko je \xc3\x81lmo\xc5\xa1 upravljal s Slavonijo, so Mad\xc5\xbeari v Slavoniji celo za\xc4\x8deli uvajati \xc5\xbeupanijski sistem po ogrskem vzoru, vendar oslonjen na stari slovanski plemenski osnovi. \xc3\x81lmo\xc5\xa1evo vojvodstvo (oziroma kraljevanje) nad Slavonijo je bilo kratkotrajno in se je kon\xc4\x8dalo najkasneje leta 1095.\n_START_SECTION_\nVojvoda v Nitri in v Biharju\n_START_PARAGRAPH_\nNadomestitev vojvodskega polo\xc5\xbeaja v Slavoniji z vojvodskim polo\xc5\xbeajem v Nitri in Biharju ni pojasnjeno. Hrvati, ki so bili verjetno povezani z Bizancem, so za svojega vladarja uspeli izbrati Petra  in temu je morda za kratek \xc4\x8das celo uspelo, da je do leta 1095 \xc3\x81lmo\xc5\xa1a iz Slavonije pregnal in tudi tam obnovil hrva\xc5\xa1ko oblast._NEWLINE_Mo\xc5\xbena je tudi povsem druga\xc4\x8dna razlaga- Ladislav, ki je leta 1095 vodil pohod proti \xc4\x8de\xc5\xa1kemu kralju, je med pohodom zbolel in umrl, in ko si je Koloman uspel zagotoviti ogrsko krono, je \xc3\x81lmo\xc5\xa1u kot drugemu najmo\xc4\x8dnej\xc5\xa1emu ogrskemu politiku po \xc5\xbee uveljavljeni tradiciji pripadalo precej obse\xc5\xbenej\xc5\xa1e in pomembnej\xc5\xa1e vojvodstvo nad tretjino kraljestva (Tercia pars Regni), sestavljeno iz vojvodine v Nitri in vojvodine v Biharju (danes \xc5\xbeupanija Hajd\xc3\xba-Bihar in sosednja romunska pokrajina Bihar). \xc5\xbde Ladislav je morda pred svojo smrtjo 29.07.1095 \xc3\x81lmo\xc5\xa1a poklical iz Slavonije in mu ponudil vojvodski polo\xc5\xbeaj na severu, med tem, ko naj bi za naslednika na prestolu morda dolo\xc4\x8dil Kolomana. Kakorkoli \xc5\xbee- \xc3\x81lmo\xc5\xa1 je verjetno \xc5\xbee ob nastopu Kolomanove vladavine postal vojvoda v omenjeni tretjini ogrskega kraljestva. To bi lahko pomenilo, da se je \xc3\x81lmo\xc5\xa1 v Slavoniji obdr\xc5\xbeal vse do leta 1095, njegov odhod iz Slavonije na sever pa lahko razlagamo z notranjepoliti\xc4\x8dnimi razmerami na Ogrskem._NEWLINE_Velja tudi omeniti, da je Koloman verjetno hotel imeti svojega bojevitega in ukazovalnega brata \xc4\x8dim bolj na o\xc4\x8deh. Morda je tudi to razlog, da mu je ponudil donosnej\xc5\xa1e vojvodstvo na severu. \xc3\x81lmo\xc5\xa1 res ni opustil upov, da bi Kolomanu odvzel kraljevsko oblast. Neuspe\xc5\xa1no se mu je uprl kar \xc5\xa1estkrat, prvi\xc4\x8d \xc5\xbee leta 1098, vsakokrat pa se je sku\xc5\xa1al opreti na zunanjo pomo\xc4\x8d, enkrat na nem\xc5\xa1ko, drugi\xc4\x8d na rusko ali poljsko. Ko je bil brat leta 1108 zaposlen z bojem za dedi\xc5\xa1\xc4\x8dino v kijevski veliki kne\xc5\xbeevini, je doma \xc3\x81lmo\xc5\xa1 nadaljeval z akcijami proti vladarju. Povezal se je z nem\xc5\xa1kim kraljem Henrikom in \xc4\x8cehi, toda Koloman je ta upor zatrl ter sovra\xc5\xbene vojske zaustavil. To je pomenilo konec nem\xc5\xa1kega vpletanja v ogrsko notranjo politiko. Koloman je tedaj \xc3\x81lmo\xc5\xa1a dal odstaviti s polo\xc5\xbeaja vojvode v Nitri in Biharju, omenjeni vojvodini pa sta tedaj za vedno prenehali obstajati. Ker je bil \xc3\x81lmo\xc5\xa1 stalna gro\xc5\xbenja tako Kolomanu kot njegovemu sinu \xc5\xa0tefanu ter izvor nestabilnosti v ogrski dr\xc5\xbeavi, ga je dal Koloman po \xc5\xa1esti zaroti leta 1113 zajeti in skupaj z njegovim sinom B\xc3\xa9lo oslepiti Kralj je menda zaukazal tudi kastracijo sin\xc4\x8dka B\xc3\xa9le, a naj bi se rabelj otroka usmilil in namesto njega kastriral psa, pasje testise pa prinesel Kolomanu kot dokaz za skopljenje de\xc4\x8dka. Tak\xc5\xa1na kazen je bila v tistih \xc4\x8dasih primerjalno gledano precej mila, saj je upornik proti oblasti ostal \xc5\xbeiv.\n_START_SECTION_\nUporni \xc3\x81lmo\xc5\xa1 pod bizantinsko za\xc5\xa1\xc4\x8dito\n_START_PARAGRAPH_\nLadislavova h\xc4\x8der in \xc3\x81lmo\xc5\xa1eva sestri\xc4\x8dna Piro\xc5\xa1ka, je bila od leta 1104 bizantinska cesarica z imenom Irena, \xc5\xbeena Ivana II. Komnena. Tako ni \xc4\x8dudno, da se je ob Kolomanovi smrti oslepljeni \xc3\x81lmo\xc5\xa1 umaknil v Bizanc, sina Belo pa je dal skriti v samostan P\xc3\xa9csv\xc3\xa1rad, tako da niti naslednik \xc5\xa0tefan do smrti ni vedel zanj. Bizantinski cesar je rade volje izkori\xc5\xa1\xc4\x8dal notranje spore med \xc3\x81rp\xc3\xa1dovci, zato je \xc3\x81lmo\xc5\xa1u ponudil zato\xc4\x8di\xc5\xa1\xc4\x8de. Novi ogrski kralj \xc5\xa0tefan II. z bizantinsko politiko ni bil zadovoljen- povezal se je s svetorimskim cesarjem in z italijanskimi Normani, nato pa bizantinskega cesarja Ivana II. Komnena pozval, da pre\xc5\xbeene \xc3\x81lmo\xc5\xa1a in njegove podpornike iz bizantinskega cesarstva. Ker cesar tej zahtevi ni hotel ugoditi, je \xc5\xa0tefan II. Bizantince celo napadel. V tem \xc4\x8dasu je \xc3\x81lmo\xc5\xa1 leta 1129 v Bizancu umrl,  ko pa je bolehni ogrski kralj iskal naslednika, je nazadnje za to vlogo izbral prav svojega oslepljenega bratranca in \xc3\x81lmo\xc5\xa1evega sina B\xc3\xa9lo.'